ห้างค้าส่ง-ค้าปลีกแพลทินัมเปิดขายปกติ
แพลทินัมยังเปิดให้บริการตามปกติ เหตุเป็นนาทีทองลูกค้าตจว.เข้ามาซื้อของไปขายช่วงสงกรานต์
4 เม.ย. 2553

แพลทินัมยังเปิดให้บริการตามปกติ เหตุเป็นนาทีทองลูกค้าตจว.เข้ามาซื้อของไปขายช่วงสงกรานต์ 
น.ส.อารีรัตน์ เซี่ยงฉี ประชาสัมพันธ์ เดอะ แพลทินัม แฟชั่นมอลล์ เปิดเผยว่า วันนี้แพลทินัมยังเปิดทำการตามปกติ โดยมีลูกค้าเดินทางเข้ามาเรื่อยๆ แต่จากสายตาที่เห็นแม้จะมีคนมากันมาก แต่ไม่มากเมื่อเทียบกับวันเสาร์-อาทิตย์ปกติ ที่คนจะเดินกันแน่นห้าง 
ทั้งนี้ ทางห้างจะติดตามสถานการณ์ หากเหตุการณ์ปกติ ไม่มีความรุนแรง ก็จะเปิดทำการต่อไป ยกเว้นถ้าผู้ชุมนุมเดินทางมามากขึ้น จนเต็มถนนด้านหน้าห้าง จึงจะประกาศปิดทำการ
นายณธี สวัสดี เจ้าของร้านเสื้อผ้าแฟชั่น ชั้น 1 แพลทินัม เปิดเผยว่า ปกติวันเสาร์-อาทิตย์ต้นเดือนเป็นวันที่ขายดีอยู่แล้ว แต่สัปดาห์นี้พิเศษ ถือเป็นสัปดาห์ที่พ่อค้าแม่ค้าจะมารับเสื้อผ้าขายส่งกลับไปตุนไว้เพื่อเตรียมขายช่วงสงกรานต์ พ่อค้าแม่ค้าขายส่งจะมาสั่งซื้อรายละ 3,500-4,000 บาท ร้านค้าในแพลทินัมจะมีลูกค้าเหล่านี้ร้านละ 10-20 ราย ปกติช่วงสงกรานต์ยอดขายจะเหยียบแสนบาทขึ้นไป ถ้าร้านใหญ่ที่อยู่โซนกลางๆจะขายได้ 2 แสนบาทขึ้นไป แต่เมื่อวานรายได้หายไปเลย 3-4 หมื่นบาท ส่วนวันนี้ ลูกค้าแทบไม่มาเลย  
อย่างไรก็ดี หากการชุมนุมยืดเยื้อจริงๆ คิดว่าพ่อค้าแม่ค้าต่างจังหวัดจะหาทางเข้ามารับของไปขายจนได้ ตราบใดที่ห้างแพลทินัมยังเปิดอยู่ เพราะโดยนิสัยคนไทยจะเริ่มชิน ที่ห่วงคือนักท่องเที่ยวที่มารับของไปขาย ส่วนใหญ่มาจากอินเดีย แขกขาว สิงคโปร์ มาเลเซีย กลัวกลุ่มนี้จะไม่มา แต่ไม่ห่วงนักท่องเที่ยวรายปลีกเท่าไหร่ เพราะมาซื้อส่วนใหญ่ 1-3 ตัวต่อราย
ขณะที่แพลทินัมเปิดทำการ แต่ห้างซิตี้ คอมเพล็กซ์ และห้างกรุงทอง พลาซ่า ซึ่งเป็นห้างค้าส่ง ค้าปลีกเสื้อผ้าแฟชั่น ซึ่งอยู่ฝั่งตรงข้าม ปิดให้บริการ สำหรับบรรยากาศห้างแพลทินัมมีคนมาเดินเลือกซื้อเสื้อผ้าอย่างต่อเนื่อง ทั้งคนไทย และชาวต่างชาติ ซึ่งส่วนใหญ่เป็นสาวเอเชีย